Eurosarjades peeti kaks eestlaste vastasseisu. Kes väljusid võitjatena? - Võrkpall - Postimees Sport: Värsked spordiuudised Eestist ja välismaalt
Eurosarjades peeti kaks eestlaste vastasseisu. Kes väljusid võitjatena?
Kolmapäeval käisid lisaks Saaremaa Võrkpalliklubile eurosarjades väljakul Euroopa klubides pallivad Eesti vollemehed.
Meistrite liiga C-alagrupis kohtus Andri Aganitsa koduklubi Maaseiki Greenyard Venemaa tipu Kaasani Zenitiga ja pidi leppima 0:3 (14:25, 10:25, 22:25) kaotusega, Aganitsalt 2 punkti (+1). Tabelis on kaks võitu teeninud Maaseik kolmas, Zenit teine, liidrikohal on Jastrzebski Wegiel, vahendab Volley.ee.
D-alagrupis kohtusid omavahel Timo Tammemaa ja Robert Tähe koduklubid Tours ja Perugia. Perugias toimunud mängu võitsid 3:0 (25:21, 25:15, 25:21) võõrustajad. Täht sekkus vaid servima ja skoori ei avanud, võitjate edukaim oli 18 punktiga (+10) Oleg Plotnitski. Tammemaa tõi Toursile 3 punkti (+1), Perugia on grupis täisedu nelja võiduga liidrikohal, Tours ühe võiduga neljas.
E-alagrupis pidas Martti Juhkami koduklubi Vfb Friedrichshafen kõva lahingu Novi Sadi Vojvodinaga, lõpuks jäi tulemusega 3:2 (23:25, 25:18, 17:25, 25:20, 15:13) peale Friedrichshafen. Vigastuse küüsis Juhkami kaasa ei teinud. Eestlase tööandja on alagrupis kahe võiduga teisel kohal, liidrikohal paikneb Kedzierzyn-Kozle Zaksa. Novi Sad on neljas.
Võrkpalli eurosarja CEV Cupi kaheksandikfinaali avakohtumises alistas Istanbuli Galatasaray koduväljakul 3:0 (26:24, 25:21, 25:20) Galati Arcada.
Galatasaray eest tõusis meeskonna parimaks Oliver Venno, saades kirja 15 punkti (+12). 25 tõstest lõi Venno punktiks 14, üks punkt tuli blokist. Galati algrivistusse kuulunud Kristo Kollo sai kirja 3 punkti (+1). Neljast tõstest realiseeris ta kaks ning lõi ka ühe serviässa.
Kaheksandikfinaali korduskohtumine peetakse 12. veebruaril Galati koduväljakul. Veerandfinaalis kohtub paari võitja kas Frankfurdi United Volleysi või Robert Tähe endise koduklubi Izmiri Arkasega.
CEV Cupil osaleb ka Markkus Keel, kelle koduklubi Aalsti Lindemans kohtub 16 parema seas Zagrebi Mladostiga. Avamängus sai Aalst võõrsil 3:2 (23:25, 25:19, 19:25, 25:19, 15:13) võidu. Keel sai mänguaega osaliselt, ent tõi selle ajaga lisaks mängu juhtimisele 1 punkti. Kordusmäng toimub 12. veebruaril Aalstis.